Απαντήσεις Αρχαίων Ελληνικών

**Α1.** **α.**

**1. Σωστό**

"πολιτικήν γάρ τέχνην οὔπω εἶχον, ἧς μέρος πολεμική"

**2. Σωστό**

"Ζεύς οὖν δείσας περί τῷ γένει ἡμῶν μή ἀπόλοιτο πᾶν"

**3. Λάθος**

"εἷς ἔχων ἰατρικήν πολλοῖς ἱκανός ἰδιώταις, καί οἱ ἂλλοι δημιουργοί"

**Α1.** **β.**

**1.** αὐτῶν "θηρίων"

**2.** οὕτω "ὡς αἱ τέχναι νενέμηνται"

**Β1.**

**«Ζεὺς οὖν δείσας περὶ τῷ γένει ἡμῶν μὴ ἀπόλοιτο πᾶν, Ἑρμῆν πέμπει ἄγοντα εἰς ἀνθρώπους αἰδῶ τε καὶ δίκην, ἵν’ εἶεν πόλεων κόσμοι τε καὶ δεσμοὶ φιλίας συναγωγοὶ»** Σύμφωνα με τη μυθολογία, η Δίκη (ή Νέμεσις) ήταν η κόρη του Δία και της Θέμιδας, ενώ η Αἰδὼς ήταν σύντροφος της Δίκης και καθόταν σε θρόνο δίπλα στον Δία. Η Δίκη, που τη βοηθούσαν οι Ερινύες, επέβλεπε την τήρηση της ηθικής τάξης στον κόσμο και τιμωρούσε όσους επιχειρούσαν να την ανατρέψουν. Στο κείμενο δεν παρουσιάζονται όμως ως θεότητες, αλλά ως ηθικές ιδιότητες ή αξίες, που μοιράζονται και διδάσκονται στους ανθρώπους.

Ο Δίας, για να διασφαλίσει την προοπτική επιβίωσης των ανθρώπων που διέτρεχαν άμεσο κίνδυνο αφανισμού, αποφασίζει να τους προσφέρει *τήν αἰδῶ καί τήν δίκην*. Έτσι, θα είναι δυνατή η συγκρότηση κοινωνιών και η περαιτέρω ανάπτυξη του πολιτισμού. Η ενέργεια αυτή του Δία δείχνει το ενδιαφέρον και τη φροντίδα του για τους ανθρώπους.

**Αἰδώς:** είναι ο σεβασμός, το αίσθημα ντροπής του κοινωνικού ανθρώπου για κάθε πράξη που προσκρούει στον καθιερωμένο ηθικό κώδικα του κοινωνικού περιβάλλοντος. Η δράση της είναι ανασταλτική και αποτρεπτική και συμπίπτει με τη λειτουργία της ηθικής συνείδησης. Το συναίσθημα αυτό λειτουργεί και ως κίνητρο για την εκτέλεση του χρέους και του καθήκοντος που επιβάλλει η κοινωνία στα μέλη της, αφού με τον τρόπο αυτό αποφεύγεται η αγανάκτηση και η αποδοκιμασία των άλλων.

**Δίκη**: είναι το συναίσθημα της δικαιοσύνης, η ενύπαρκτη στον άνθρωπο αντίληψη για το δίκαιο και το άδικο, ο σεβασμός των γραπτών και άγραφων νόμων και των δικαιωμάτων των άλλων, καθώς και οι ενέργειες για την αποκατάσταση αυτών των δικαιωμάτων, όταν καταστρατηγούνται βάναυσα από κάποιον. Η δίκη εκδηλώνεται με τη δημιουργία και την τήρηση κανόνων δικαίου, την κατοχύρωση του δικαίου, του ορθού και του νόμιμου. Έτσι περιστέλλεται ο ατομικισμός και ο εγωισμός και εξασφαλίζεται η αρμονική κοινωνική συμβίωση.

Κάθε πολιτισμικά προηγμένη κοινωνία θεμελιώνεται στις αξίες της αιδούς και της δίκης. Οι αξίες αυτές είναι καθολικές και συνιστούν παράγωγα της εξέλιξης τόσο της ηθικής συνείδησης, όσο και του πολιτισμού που την εκφράζει και την κατευθύνει.

**«ἵν’ εἶεν πόλεων κόσμοι τε καὶ δεσμοὶ φιλίας συναγωγοὶ»**

Με τη φράση αυτή διατυπώνεται έξοχα η κοινωνιοπλαστική αποστολή της αιδούς και της δίκης. Χάρη στην αιδώ και στη δίκη εξασφαλίζεται η αρμονική συμβίωση μέσα στην πόλη, η συνοχή του συνόλου, η ισορροπία και η ευταξία. Με αυτές αναπτύσσονται μεταξύ των ανθρώπων σχέσεις φιλίας, συνεργασίας, αλληλεγγύης και αλληλοσεβασμού. Ειδικότερα η *αἰδὼς* οδηγεί σε ό,τι ονομάζεται «*πόλεων κόσμοι*», δηλαδή εμπνέει στους πολίτες κόσμια συμπεριφορά και συντελεί στην κατάκτηση της αυτονομίας τους, αναγκαία για την αρμονία της κοινωνίας. Η *δίκη* παραπέμπει στο *«πόλεων δεσμοί*», δηλαδή σε υπαγορεύσεις με τις οποίες οι πολίτες υποβάλλονται σε δεσμεύσεις της συμπεριφοράς τους, ώστε να επιβάλλεται η συνοχή της πολιτικής κοινωνίας. Η συμπληρωματική λειτουργία των δύο «δώρων» συνεπάγεται *φιλίαν,* που σημαίνει ηθική ενότητα της πολιτείας, σύμπνοια και ομόνοια των πολιτών, ώστε να συμβιώνουν αρμονικά.

Χρειάζεται βέβαια να διευκρινισθεί ότι οι δύο αξίες δόθηκαν ως πρότυπα που έπρεπε να κατακτηθούν από τους ανθρώπους με τη λογική και τον προσωπικό αγώνα. Άλλωστε ο Δίας, αν και κατείχε την πολιτική τέχνη, δεν τη δώρισε στον άνθρωπο. Αντίθετα δώρισε την αἰδὼ και τη δίκη για να εξοικονομήσει την πολιτική τέχνη μόνος του ο άνθρωπος με τον προσωπικό αγώνα του. Όταν οι άνθρωποι γνωρίσουν σε βάθος τις έννοιες αυτές, που προβάλλονται ως αιτήματα της ηθικής, και είναι σε θέση να τις πραγματώσουν στις σχέσεις τους, τότε η οργάνωση της πολιτικής κοινωνίας θα στηρίζεται σε αυτές. Η πολιτεία που θεμελιώνεται σε αυτές είναι δημοκρατική, γιατί ο αμοιβαίος σεβασμός και το αίσθημα δικαιοσύνης των πολιτών εμπεδώνει την εμπιστοσύνη μεταξύ τους και με την πολιτεία και εξασφαλίζει ισορροπία στις σχέσεις τους. **+** σχόλια φακέλου υλικού **«αιδώς»** και **«δίκη»** σχολικού βιβλίου σελ 62.

**Β.2.**

Η απάντηση του Δία στον Ερμή και συγχρόνως και η ρητή εντολή του είναι να μοιράσει σε όλους την αιδώ και τη δίκη και όλοι να έχουν μερίδιο σε αυτές. Η απόφασή του αυτή διατυπώνεται μάλιστα με κατηγορηματικό τρόπο με δύο παρόμοιες φράσεις: «ἐπί πάντας, και πάντες μετεχόντων". Το σκεπτικό του Δία παρουσιάζεται εντονότερα με την επανάληψη του επιθέτου πᾶς, τη χρήση της προστακτικής έγκλισης (μετεχόντων, θές) και τον υποθετικό λόγο της απλής σκέψης.

Θεσπίζει λοιπόν τη θανατική ποινή ως τιμωρία για όποιον δεν τις κατέχει. Η θέση αυτή ενισχύεται με μια παρομοίωση: ο πολίτης που δεν κατέχει την αιδώ και τη δίκην θεωρείται αρρώστια της πόλης και πρέπει να θανατώνεται.

Η καθολικότητα της πολιτικής αρετής

Στον διάλογο αυτό ο Δίας θεωρεί απαραίτητη την καθολικότητα των αξιών της αιδούς και της δίκης για τους ανθρώπους, με την αιτιολόγηση-επιχείρημα ότι η κοινωνία δεν μπορεί να συγκροτηθεί πολιτικά, αν οι βασικές ιδιότητες που θεμελιώνουν την πολιτική συγκρότηση δεν είναι κοινές σε όλα τα μέλη της. Στην πολιτική αρετή (την οποία ο άνθρωπος κατακτά με την αιδώ και τη δίκη) πρέπει να συμμετέχουν όλοι ανεξαιρέτως οι πολίτες, γιατί μόνο έτσι μπορούν να συγκροτηθούν οργανωμένες και βιώσιμες κοινωνίες. Η αιδώς και η δίκη λειτουργούν ως συνεκτική δύναμη της κοινωνίας και η απουσία τους συνεπάγεται τη διάλυσή της.

Ο Πρωταγόρας τελειώνει τον μύθο με τον Δία να επιβάλλει αυστηρά την ανάγκη της καθολικότητας της πολιτικής αρετής και μάλιστα με την ποινή του θανάτου δηλώνοντας έτσι την πολύ μεγάλη σημασία που δίνει στις αξίες της αιδούς και της δίκης για τη συγκρότηση και τη διατήρηση της πολιτείας.

Η σημασία και η αυστηρότητα του νόμου του Δία τονίζεται από την επιβολή θανατικής ποινής («*κτείνειν ὡς νόσον πόλεως*») σε όποιον δεν συμμορφώνεται στις εντολές του. Η παρομοίωση όποιου δεν συμμετέχει στην πολιτική αρετή με αρρώστια της πόλης υποδηλώνει ότι αποτελεί κίνδυνο γι’ αυτή και πρέπει να θανατωθεί για να διαφυλαχθεί η τάξη και η ισορροπία του συνόλου. Ο Δίας ζητάει το απόλυτο και το απαιτεί με αμείλικτη σκληρότητα. Επιπλέον η επιβολή της ποινής του θανάτου από τον Δία, και συνεπώς η αδυναμία του να εξασφαλίσει την καθολικότητά τους, δείχνει ότι οι αξίες της αιδούς και της δίκης δεν είναι έμφυτες, γιατί δεν αποτελούσαν γνώρισμα της αρχικής ανθρώπινης φύσης και ότι ο σκληρός νόμος που τις επιβάλλει είναι «έργο του χρόνου, της πικρής πείρας και της ανάγκης». Με αυτόν τον τρόπο οι πολίτες διαμορφώνουν κοινωνικοπολιτική συνείδηση και αναδεικνύονται υπεύθυνοι για τη χρηστή διοίκηση, αφού αυτή εξαρτάται από το δικαίωμά τους να έχουν βαρύνουσα άποψη για τη διαχείριση των δημόσιων υποθέσεων.

**Β3.**

**1.** Λάθος

**2.** Λάθος

**3.** Σωστό

**4.** Σωστό

**5.** Λάθος

**Β4.α.**

**1.** ε

**2.** γ

**3.** στ

**4.** ζ

**5.**  η

**6.**  α

**Β4.β.**

* Ο Σωκράτης ασφαλώς και δε διέφθειρε τους νέους που τον ακολουθούσαν.
* Συχνά οι δημιουργοί αισθάνονται πικρία για τις κριτικές που λαμβάνουν.

**Β5.**

Τόσο στο παράλληλο όσο και στο πρωτότυπο παρακολουθούμε τις απόψεις των δύο στοχαστών αναφορικά με τη λειτουργία της δικαιοσύνης και της αδικίας. Ο Καλλικλής στον διάλογό του με τον Σωκράτη υποστηρίζει ότι η δικαιοσύνη αποτελεί μια υποκρι-τική κοινωνική σύμβαση που επιβάλλεται από τους πολλούς και τους αδυνάτους σε μια προσπάθεια να αποκρύψουν την ανικανότητά τους και ν’ αποδυναμώσουν τους πιο ισχυρούς. Άρα, η αδικία γι’ αυτόν είναι η υπεροχή του ικανότερου και του πιο δυνατού και αποτελεί φυσική τάση των ανθρώπων.

Στον αντίποδα, ο σοφιστής Πρωταγόρας διατείνεται πως η αδικία είναι παράγοντας κατάλυσης της κοινωνικής οργάνωσης. Αποτέλεσμα της πρωτοκοινωνικής εκδήλωσης των ανθρώπων, δηλαδή της τυχαίας αθροιστικής συνύπαρξής τους, χωρίς εσωτερικούς δεσμούς και κανόνες που οριοθετούν την συμπεριφορά τους, ήταν η εμφάνιση πρόσθετου κινδύνου αφανισμού τους. Λόγω της έλλειψης πολιτικής οργάνωσης οι άνθρωποι άρχισαν να αδικούν ο ένας τον άλλον («*ἠδίκουν ἀλλήλους*») και να αλληλοσκοτώνονται, με αποτέλεσμα να βρεθούν και πάλι στην ίδια χαοτική κατάσταση («*ὥστε πάλιν σκεδαννύμενοι διεφθείροντο*»). Γιατί η επιστροφή τους στη φύση τούς εξέθετε στον θανάσιμο κίνδυνο των άγριων θηρίων, ενώ η συνύπαρξή τους στον κίνδυνο της αλληλοεξόντωσής τους. Το ανθρώπινο είδος, λοιπόν, πάλι αντιμέτωπο με την πρόκληση της επιβίωσής του. Η έλλειψη κατάλληλων κανόνων που επιβάλλουν δεσμεύσεις και περιορισμούς απειλούν την ενότητα και τη συνοχή της κοινωνίας. Οι κανόνες αυτοί είναι το μέσο για την αρμονική συνύπαρξη των ατόμων αφού αποφεύγουν την αδικία και γίνονται σεβαστά τα δικαιώματα των συμπολιτών τους. Σε διαφορετική περίπτωση, αν εφαρμοστεί το δίκαιο του ισχυρού που υποστηρίζει ο Καλλικλής, επέρχεται ρήξη της κοινωνικής συνοχής και διατάραξη των ανθρωπίνων σχέσεων.

**Γ1.**

Ο Άνυτος λοιπόν, ακόμα και ύστερα από τον θάνατό του, είχε κακή φήμη [και] εξαιτίας

της κακής αγωγής (παιδείας) του γιου [του] και εξαιτίας της δικής του αφροσύνης (απερισκεψίας). Από την άλλη ο Σωκράτης, επειδή εγκωμίαζε υπερβολικά τον εαυτό του στο δικαστήριο, κίνησε (προκάλεσε) τον φθόνο και έκανε πιο πολύ τους δικαστές να τον καταδικάσουν [σε θάνατο]. Σ΄ εμένα όμως φαίνεται ότι έτυχε την προσφιλή (αγαπητή) στους Θεούς μοίρα.

**Γ2.**

Ο Σωκράτης, σύμφωνα με τον Ξενοφώντα, επέδειξε ψυχική ρώμη καθώς εύθυμα δέχτηκε και υπέστη τον θάνατο (πλήρωσε το χρέος του σ’ αυτόν). Είχε, εξάλλου, συνειδητοποιήσει ότι γι’ αυτόν ήταν καλύτερο να πεθάνει παρά να εξακολουθεί να ζει και, όπως ακριβώς ποτέ δεν ήταν αντίθετος σε κάτι που θεωρούσε αγαθό, έτσι και μπροστά στον θάνατο δεν έδειξε δειλία.

Ο ίδιος ο Ξενοφώντας, αντιλαμβανόμενος τη σοφία και τη γενναιότητα του Σωκράτη, αναφέρει πως δεν θα μπορούσε ούτε να μην τον θυμάται και συνακόλουθα ούτε να μην τον επαινεί. Επίσης, αναφέρει πως θεωρεί πάρα πολύ ευτυχή και καλότυχο εκείνον τον άνδρα που θα κατάφερνε να αποβεί πιο ωφέλιμος από τον Σωκράτη σε εκείνους που επιθυμούν να κατακτήσουν την αρετή.

**Γ3.**

**α.** ἡμῖν μέν οὖν δοκεῖ θεοφιλεστέρων μοιρῶν τετυχηκέναι τῶν μέν γάρ βίων τά χαλεπώτερα"

**β.**

* ἔγνω γνῶθι
* ζῆν ζῆ
* τεθνάναι τεθνεώς (τεθνηκώς) ἲσθι

**Γ4.α.**

* διά το μεγαλύνειν: εμπρόθετος προσδιορισμός αιτίας στο ἐπαγόμενος
* τοῦ ζῆν: γενική συγκριτική (β΄όρος σύγκρισης) στο κρεῖττον
* τοῦ ἀνδρός: γενική κτητική στα σοφίαν - γενναιότητα
* ἀξιομακαριστότατον: κατηγορούμενο αντικειμένου ἄνδρα

**β.** Ο υποθετικός λόγος είναι του πραγματικού:

υπόθεση: εἰ δέ τις … συνεγένετο (οριστική κάθε χρόνου)

απόδοση: ἐκεῖνον ... νομίζω (οποιαδήποτε έγκλιση∙ εδώ οριστική ενεστώτα)

* προσδοκώμενο: υπόθεση: ἐάν … συγγένηται (υποτακτική)

απόδοση: νομιῶ (οριστική μέλλοντα)

**Γιάννης Βιολάκης Φιλόλογος**

**Φιλιώ Μπραουδάκη Φιλόλογος**